വേഗം കൊണ്ടും ബൌൺസ് കൊണ്ടും പെർത്തിൽ ഓസ്ട്രേലിയയെ വിറപ്പിക്കുകയാണ് ജസ്പ്രീത് ബൂമ്ര . ഓസ്ട്രേലിയയുടെ അതിവേഗക്കാരനായ മിച്ചൽ സ്റ്റാർക്കിനെപോലും നിഷ്പ്രഭനാക്കിയാണ് പെർത്തിൽ ബൂമ്രയുടെ തീയുണ്ടകൾ പാഞ്ഞത് . ഓസ്ട്രേലിയയുടെ രണ്ടാം ഇന്നിംഗ്സിൽ ബൂമ്രയുടെ ബൌൺസർ ഹെൽമെറ്റിലിടിച്ച് ഓപ്പണർ മാർക്ക് ഹാരിസ് നിലത്തു വീണിരുന്നു . ബൂമ്രയുടെ ബൌൺസർ കൊണ്ട് ഹാരിസിന്റെ ഹെൽമെറ്റ് തകർന്നതിന്റെ ചിത്രമാണ് ഇപ്പോൾ സോഷ്യൽ മീഡിയയിൽ ആരാധകർ ഏറ്റെടുത്തിരിക്കുന്നത് . ഓസീസ് ബാറ്റ്സ്മാൻ ഫിൽ ഹ്യൂസ് പന്ത് തലയിൽക്കൊണ്ട് മരിച്ചതിന്റെ ഓർമകൾ ഉണർത്തുന്നതായി ഹാരിസിന്റെ ഹെൽമെറ്റിന്റെ ഈ ചിത്രം . പന്ത് ഹെൽമെറ്റിൽ കൊണ്ട് ഹാരിസ് നിലത്തുവീണെങ്കിലും ഭാഗ്യത്തിന് പരിക്കൊന്നും സംഭവിച്ചില്ല . ബൂമ്രയുടെ വേഗം പേസ് ഇതിഹാസം ജെഫ് തോംസണെ ഓർമിപ്പിക്കുന്നുവെന്നാണ് ഓസീസ് മാധ്യമങ്ങൾ പറയുന്നത് . പെർത്തിലെ അതിവേഗ പിച്ചിൽ ബൂമ്രയുടെ പന്തുകൾ ഓസീസിനെ ശരിക്കും വെള്ളം കുടിപ്പിച്ചിരുന്നു . രണ്ടാം ഇന്നിംഗ്സിൽ ബൂമ്ര മൂന്ന് വിക്കറ്റാണ് വീഴ്ത്തിയത് .